## L’Hospital Doctor Peset du a terme amb èxit una complicada intervenció per a salvar la funció renal d’una pacient

*** La pacient només tenia un renyó funcionant que, a més, presentava aneurismes complexos en l’artèria renal amb el risc de trencament
* La cirurgia va consistir en l’extracció, reparació i autotrasplantament del renyó afectat**

La intervenció tingué una duració de cinc hores i hi van participar dos equips quirúrgics de Cirurgia Vascular i Urologia, a més de tot el personal de quiròfan necessari per a dur a terme esta operació en tres fases que s’ha fet molt poques vegades a Espanya per la singularitat del cas.

“La pacient va acudir al nostre servici de Cirurgia Vascular després de consultar amb diversos especialistes d’esta i d’altres comunitats autònomes. Es donaven diverses circumstàncies que complicaven el cas: pacient monorrenal jove, aneurismes que no es podien reparar amb cirurgia endovascular, risc vital i possibilitat que necessitara diàlisi i un posterior trasplantament renal si no eixia bé la intervenció que proposàvem”, ha explicat el doctor Francisco Gómez, cap del servici de Cirurgia Vascular de l’Hospital Universitari Doctor Peset.

El plantejament consensuat entre Urologia, Nefrologia i Cirurgia Vascular va ser el de dur a terme una extracció laparoscòpica del renyó afectat, reparar els aneurismes complexos de l’artèria renal en el que es coneix com a cirurgia de banc o *ex vivo* i, finalment, autotrasplantament del renyó ja reparat.

“Estem parlant de tres actes quirúrgics en un. Tot es va desenrotllar sense complicacions i, per a fer-ho, va ser fonamental l’experiència que tenim en trasplantament renal de donant viu i en reparacions vasculars complexes”, ha assenyalat el doctor Juan Vidal, cap del servici d’Urologia de l’Hospital Universitari Doctor Peset.

L’operació es va realitzar a la fi d’octubre de 2024 i, en estos moments, la pacient evoluciona de manera favorable i la seua funció renal és normal. “Estem molt satisfets perquè cal entendre que es tracta d’una dona jove asimptomàtica que, de casualitat, descobrix que té uns aneurismes que poden trencar-se en qualsevol moment i posar la seua vida en perill. Donar-li una solució exitosa a este cas tan complex és una gran notícia per a tot el nostre equip”, ha apuntat el doctor Vidal.

Un aneurisma és un eixamplament o bombament anormal d’una part d’una artèria a causa de debilitat en la paret del vas sanguini. El seu trencament provoca una hemorràgia interna que pot portar a la mort si no s’intervé ràpidament.

Fecha: 03/01/2025